
Sülysáp Város Önkormányzata

Jegyzőjétől
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: S/4160-…/2016
Előterjesztés elkészítésének időpontja: 2016. augusztus 11.
Előterjesztést készítette: Smidtné Nagy Terézia irodavezető
Előterjesztést véleményezi: PVB
Döntés módja: nyílt szavazás, egyszerű szótöbbség 

Mellékletek: -
E L Ő T E R J E S Z T É S

Sülysáp Város Önkormányzata Képviselő-testületének

2016. augusztus 18-án tartandó munkaterv szerinti ülésére

11. napirendhez

Tárgy: Tájékoztatás a helyi adóbevételek 2016. I. félévi alakulásáról
Tisztelt Képviselő-testület!
A Sülysáp Város Önkormányzata által kivetett adókat a helyi adókról szóló 25/2006. (XII. 18.) önkormányzati rendelet tartalmazza. Eszerint Sülysápon építményadó, telekadó és helyi iparűzési adó fizetésére kötelezettek a rendelet hatálya alá tartozó természetes és jogi személyek.  

A negyedik általunk beszedett adófajta a gépjárműadó, amely a központi költségvetés bevétele, és csak egy része jelenik meg az önkormányzatnál átengedett központi adóként. 

A beszedett gépjárműadó 40 %-a az önkormányzat bevétele, 60 %-a pedig átutalásra kerül a központi költségvetés részére. A megalkotott jogszabály nem tesz különbséget, hogy a befizetett adó a korábbi évek adóhátralékára került-e befizetésre, holott előírás az adóknál, hogy a befizetést először a múltra szóló tartozásként kell elszámolni. Ebből az következik, hogy nem csak a 2015. évi gépjármű adó 60 %-a kerül befizetésre a központi költségvetésbe, hanem a múltra szóló tartozásoké is.

Közhatalmi bevételek közé tartozik – így adóként működik – az ebrendészeti hozzájárulás is, ami 2013. évben került bevezetésre, illetve 2014. évben a mezőőri járulék is bevezetésre került a földhasználók részére, amit először idén fogunk beszedni.

Az adózás részben önadózással, részben kivetéssel történik. 

Az adóbevételek alakulása 2016. I. félévben

	Adófajta
	Tervezett adóbevétel 
(e Ft)
	Tényleges befizetés
(e Ft)
	Teljesítés
(%)

	Építmény és telekadó
	17.274
	12.019
	70

	Iparűzési adó
	130.000
	71.774
	55

	Gépjárműadó
	25.000
	14.080
	56

	Ebrendészeti hozzájárulás
	1.778
	1.405
	79


Hatóságunk a kintlévőségeink csökkentése érdekében folyamatosan indítja az inkasszókat, azt a tartozást, amit így nem tudunk beszedni, igyekszünk jogi útra terelni (behajtás, fizetési meghagyás stb.). A több éves gépjárműadó tartozások esetében kezdeményezzük a gépjárművek forgalomból való kivonását. 

Hatóságunk 2015. év végén 62 db gépjármű forgalomból való kivonását kezdeményezte a fennálló több mint 3.540.000 Ft gépjárműadó hátralék behajtása érdekében. Ennek eredményeképpen a hiányzó bevétel mintegy 69 %-a, összegszerűen 2.430.000 Ft került jóváírásra részben 2016-ban. 
Ugyanebben az adónemben a 2016-os évben eddig 25 db gépjármű kivonását kezdeményeztük a jelenleg hiányként mutatkozó 1.400.000 Ft gépjárműadó hátralék és 900.000 Ft pótlék tartozás beszedésére tekintettel, amiből megközelítőleg 900.000 Ft gépjárműadó és 100.000 Ft pótlék került már jóváírásra.
Az idei év jelenlegi periódusában nagy hangsúlyt fektetünk a gépjármű kivonások és letiltások számának növelése mellett a hátralékot mutató helybéli jogi személyek inkasszós adóbeszedésére is.

2015. év végén, valamint 2016. január, július és augusztus hónapokban 70 db lekérdezést indítottunk az Országos Egészségbiztosítási Pénztárnál, amely alapján 29 esetben sikeres letiltást kezdeményeztünk a munkáltatóknál összesen több mint 4.400.000 Ft értékben. Ebből 2.000.000 Ft az adószámlákra, illetve az adók módjára behajtandó köztartozások számlájára már befizetésre került.

Az ebrendészeti hozzájárulás előírás 2016. évre 1.778.000 Ft, amelyből eddig 1.405.000 Ft került megfizetésre az adózók részéről.

A jövőben - a korábban hiányos vagy rosszul bevallott ingatlanadatok alapján kalkulált építményadó, valamint ugyanebben az értelemben az ebekre vonatkozó önbevallások alapján realizált - adóbevételek összegének növekedése várható. 
Az egyes adónemekben való adóbevétel-növekedés a Hivatalunk által a közelmúltban és jelenleg is szisztematikusan végzett ellenőrzéseknek köszönhető, amelyek eredményképpen immár napi szinten érkeznek a korábbi bevallásokat helyesbítő bevallások.

Szükséges megemlíteni még a mezőőri járulék beszedésével kapcsolatos feladatokat: a mezei őrszolgálat létesítéséről és működéséről szóló 16/2013. (XI. 26.) önkormányzati rendelet alapján Hivatalunknak 2014. évtől be kell szednie a megállapított 1000 Ft/ha járulékösszeget a külterületen fekvő föld ingatlanok tulajdonosaitól vagy használóitól.
A kivetés csúszásának több oka volt, először a gazdák az összeget nem fogadták el, majd megkérdőjeleződött az egész szolgálat léte, végül az elmúlt év elejére került nyugvópontra az ügy. Ezt követően azonban az ASP-rendszer bevezetése és a többszöri irodavezető-váltás oly mértékben leterhelte az Adó- és Pénzügyi Irodát, hogy nem volt kapacitás a több ezer ingatlan feldolgozására.
Jelenleg ott tartunk, hogy napokon belül kiküldhetők a határozatok, azonban a rendelkezésre álló adatok alapján a rendszer alapjaiban átgondolandó a következők miatt:
1. A bevétel évi kb. 2,5-3 millió Ft-ra tehető, amihez a kollégáknak kb. 3000 ingatlant és kb. 1800 ügyfelet kell kezelniük.

2. A gazdák oly mértékben „lealkudták” a járulékösszeget, hogy jelenleg a szolgálat effektív működése sem térül meg az állami támogatásból és a várható járulékbevételből, úgy, hogy mindeközben az adminisztráció tetemes költsége egyáltalán nincs számításba véve.

3. Ezek alapján vagy létszámfejlesztést vagy a járulékkal terhelt ügyfelek számának drasztikus csökkentését (területi korlát bevezetését) látnánk szükségesnek, de mindkét megoldás a járulék jelentős emelést feltételezi.
Összefoglalva elmondhatjuk, hogy az adóbeszedés területén jelentős energiákat fektetnek a kollégák az eredmények elérésébe, ami meg is látszik, azonban minden agilitásuk ellenére megjegyzendő, hogy az utóbbi 3 évben három olyan új feladat jelent meg náluk (ebrendészeti hozzájárulás, mezőőri járulék, közlekedési bírságok behajtása), amelyek megközelítőleg évi ötezerrel emelték meg az ügyeik számát. Ez hosszútávon humánerőforrás fejlesztés vagy a feladatok átstrukturálása nélkül nem tartható.
Kérem az előterjesztett tájékoztatásom megtárgyalását és szíves elfogadását.

…/2016. (VIII. 18.) ÖKT határozati javaslat

Sülysáp Város Önkormányzatának Képviselő-testülete az adózás 2016. I. félévi helyzetéről szóló beszámolót elfogadja.

Határidő: azonnal

Felelős: jegyző

Sülysáp, 2016. augusztus 11.


dr. Tóth Krisztina s.k. 


jegyző

